C 138/20
DA
Den Europæiske Unions Tidende
21.4.2023
Desuden offentliggjorde afdelingen for teknologi til husdyrproduktion (som hører under CITA, det spanske akronym for Aragoniens center for landbrugsfødevareforskning og -teknologi) i 2015 resultaterne af et forskningsprojekt med titlen virkningen af kost, emballage og eksponeringstid på den visuelle vurdering og hensigten om at købe svinekød med den beskyttede geografiske betegnelse »Cerdo de Teruel« (Panea, B. et al., 2015).
En af de vigtige konklusioner af denne undersøgelse er, at kontrolgruppen — »Cerdo de Teruel«-svinekød fra svin, der fodres med deres sædvanlige foder — scorede højere end de andre grupper, hvor dyrene fik forskellige fodertyper.
I 2016 gennemførte CITA's forskere et projekt inden for rammerne af investeringsfonden for Teruel med titlen sundhedsstyring, produktion og markedsføringsalternativer for »Cerdo de Teruel«-svinekød: et forslag om bæredygtighed (Panea, B. et al., 2016).
Siden da er der med CITA's deltagelse foretaget yderligere forskning, som er blevet præsenteret i programmer, der medfinansieres af Den Europæiske Fond for Regionaludvikling: sunde pølser af svinekød fra Teruel: et reduceret indhold af mættet fedt og salt (Panea, B. et al., 2019). »Cerdo de Teruel« optræder også i en helt anden form for publikation med et stort publikum og en udbredt anerkendelse, nemlig i litteraturen.
Et særligt eksempel er et kapitel i novellen Animales urbanos [byernes dyr] (Leiz, K., 2018) med titlen Del cerdo de Teruel y del amor [om »Cerdo de Teruel« og kærlighed].
Foruden traditionerne og de videnskabelige publikationer og informationspublikationer, der underbygger dem, fremgår det omdømme, som »Cerdo de Teruel« har, også af dets anerkendelse på markedet. »Cerdo de Teruel« er det navn, som producenter og sælgere bruger til at betegne dette meget efterspurgte kød, og det er almindeligt anvendt på markedet samt i hypermarkeder og slagterforretninger i hele Spanien.
Retter med »Cerdo de Teruel« er også et fast indslag på restaurantmenuer i hele landet.
Man kan desuden finde opskrifter med »’Cerdo de Teruel« på anerkendte digitale platforme.
Et eksempel er en opskrift på »Cerdo de Teruel«-svinemørbrad med svesker og pinjekerner fra El Gran Libro de la Cocina Aragonesa [den store kogebog fra Aragonien] (Aneto Publicaciones, SL, 2011), som blev lagt på RedAragón, en internetportal for regionen Aragonien, i sektionen for mad og drikkevarer.
Kokke har også delt opskrifter såsom secreto af »Cerdo de Teruel«-svinekød med aubergine og hvid chokoladesauce (på Aragoniens websted for fødevarefremme, der hedder Comparte el Secreto.
Aragón, alimentos nobles [del hemmeligheden: fornemme retter fra Aragonien]) og »Cerdo de Teruel«-svinekæber a la Altamiras [»a la Altamiras« er en henvisning til det 18. århundredes munk og kok Juan Altamiras] (sektionen for mad og drikkevarer i avisen Heraldo).
Denne fremhævelse af »Cerdo de Teruel« kommer også til udtryk i medierne: — Kvalitetsfoderet til de svin, der anvendes til at fremstille skinke med oprindelsesbetegnelsen »Jamón de Teruel«, resulterer ikke blot i fremragende skinke, men også i fersk kød af høj kvalitet, som har en mørk lyserød farve, en delikat smag og en mør og særlig saftig konsistens (2011, Indisa; 2014, A la carta para dos, [a la carte til to personer]); — kvalitet, fremstilling og markedsføring af svinekød fra Teruel (2016, »Aragón hoy« [»Aragonien i dag«]).
Det fine omdømme, som »Cerdo de Teruel« har, har sat det i centrum ved mange arrangementer i årenes løb. »Cerdo de Teruel« har ved flere lejligheder spillet en vigtig rolle i madlavningskonkurrencen Teruel Gusto Mudéjar [smagen af mudejar], som har fundet sted siden 2006, og hvis hovedaktivitet er en national konkurrence, der går ud på at lave mad med »smagen af mudejar«.
Den opskrift, som professionelle kokke og nye stjerner på den gastronomiske himmel fik den udfordring at genfortolke ved den sjette udgave af dette kulinariske arrangement, var »Cerdo de Teruel«-fyldte Cellakartofler med sorte Périgordtrøfler (Tuber melanosporum).
I 2012 afholdt man for første gang Jornada Gastronómica de Cerdo de Teruel, en »Cerdo de Teruel«-festival, der omfattede over 40 virksomheder i provinsen Teruel.
Arrangementets motto var Et nyt syn på svinekød.
Andre måder at nyde retten på med mere ...
I 2020 var »Cerdo de Teruel« med på den internationale messe »Madrid Fusión« som en kvalitetsordning: »Cerdo de Teruel«-svinekød på fødevare- og drikkevaremessen Madrid Fusión (avisen La Comarca).
Alt dette — og navnlig ønsket om at beskytte et produkt med en stærk lokal tilknytning — fik producenterne til at oprette producentsammenslutningen for »Cerdo de Teruel« med det formål at beskytte produktets omdømme, sikre, at forbrugerne informeres korrekt, og forvalte produktionen af »Cerdo de Teruel«-svinekød.